Tullin Sauna jätti konkurssihakemuksen maanantaina– ”Asiakasmääriä ei saatu sille tasolle, jolle olisi pitänyt ja perustamiskustannukset olivat suuret”

Viime vuoden huhtikuussa perustettu Tullin Sauna on jättänyt konkurssihakemuksensa maanantaina. Tullin saunassa oli kaksi yleistä saunaa ja ravintola. – Asiakasmääriä ei saatu sille tasolle, jolle olisi pitänyt ja perustamiskustannukset olivat suuret. Tuote itsessään on toiminut, toimitusjohtaja Ville Virkki kertoo. Tullin sauna oli saneerausmenettelyssä tämän vuoden huhtikuun toukokuun alusta alkaen. Velkaa on Virkin mukaan ”merkittävä määrä”. Virkki kertoo, että kuluja koetettiin karsia, mutta toimintaa ei saatu kannattavaksi. – Saunojia ei ole ollut riittävästi, ja iltaan olisi kaivattu piristystä, mutta lounas on toiminut hyvin. Virkki analysoi, että markkinoinnin ja tunnettuuden eteen olisi voinut tehdä enemmän. Toisaalta alla oli uuden, korttelisaunakonseptin luominen. – Siitä ei jäänyt paukkuja markkinointiin, eikä saatu tiloja sellaiseksi kuin haluttiin. Voi myös olla, että olimme väärään aikaan väärässä paikassa. Paljon enempää ei olisi voitu tehdä, mutta olisiko voitu tehdä jotakin eri lailla? Virkki arvioi, että sauna jatkaa vielä parisen viikkoa, mutta päätöksen siitä tekee konkurssipesän hoitaja. jolle saunan asiat siirtyvät tänään. Saunalla on reilu kymmenen työntekijää. Virkki sanoo, että toiminnalle haetaan jatkajaa. Myös muutamia neuvotteluja on käynnissä. Ville Virkki on myös Dream Hostelsin toimitusjohtaja. Hänen mukaansa saunan tilanne ei vaikuta hostelsiin mitenkään. Edit 2.7.2019 klo 9.50: Korjattu otsikkoon sanan tänään tilalle maanantaina.